《揖仙亭》
宋代·释道潜

崧阳古令尹，制锦誇妙手。鸣弦对高堂，坐使风俗厚。

政成思考槃，觞豆宴宾友。开亭面缑岭，佳致昔未有。

云烟霭葱昽，青壁冠星斗。王子果真仙，揖君千载后。

鸾车驻缥缈，彷佛容暂偶。天风吹箫笙，凄响落户牖。

纷纷惊坐客，往往为回首。相顾勿复言，且进杯中酒。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。